শুধুমাত্র স্কুলের জলই তো নয়, বিরামনগর, অমরকাটি, চৌরা, পারনইহাটি, কামারডাঙা, সংগ্রামপুরের মতো যে এলাকাগুলি থেকে আসে সংগ্রামপুর বিকেএসির হাজার খানেক ছাত্রছাত্রী, সেই প্রতিটি এলাকাই আর্সেনিক কবলিত। যাদবপুর বিশ্ববিদ্যালয়ের স্কুল অফ এনভায়রনমেন্টাল স্টাডিজের অধিকর্তা তড়িৎ রায়চৌধুরী জানান, ওই স্কুলগুলির ছাত্রছাত্রীদের নখ, চুল, মূত্র এবং বাড়ির জলের নমুনা পরীক্ষা করা দেখা গিয়েছে, একটি বড় অংশের মূত্র, চুল এবং নখে আর্সেনিকের প্রমাণ মিলেছে। যেমন, মেরুদণ্ডী শিশু শিক্ষা কেন্দ্রের যে সব ছাত্রছাত্রীদের নমুনা সংগ্রহ করা হয়েছিল, তাদের ১০০ শতাংশের মূত্রেই অত্যন্ত বেশি মাত্রায় আর্সেনিক মিলেছে। তাদের ৯৫ শতাংশের বাড়ির টিউবওয়েলে মিলেছে বিপদসীমার থেকে বেশি পরিমাণে আর্সেনিক। সংগ্রামপুর বিকেএসির ছাত্রছাত্রীদের মধ্যে সমীক্ষা চালিয়েও অনেকের শরীরে আর্সেনিকের অস্তিত্ব মিলেছে।